ddrg/super_eurlex huggingface dataset:
SKRIFTLIG FORESPØRGSEL E-3381/01

af John McCartin (PPE-DE) til Rådet

(7. december 2001)

Om: Støtte fra Lomé-konventionen og EU's udviklingssamarbejde

Kan Rådet forelægge en liste over de lande, der modtager støtte fra enten Lomé-konventionen eller det europæiske udviklingssamarbejde, og hvor standarden af de borgerlige rettigheder, der er tillagt kvinder, er lavere end for mænd?

Svar

(25.-26. marts 2002)

Rådet har gentagne gange understreget nødvendigheden af at sikre ligestilling mellem kvinder og mænd både i de industrialiserede lande og i udviklingslandene.

Faktisk hedder det i artikel 20 i Cotonou partnerskabsaftalen, at et af aftalens mål er at fremme den menneskelige og sociale udvikling og bidrage til at sikre en bred og retfærdig fordeling af vækstens goder samt fremme ligestilling mellem kønnene og derudover at sikre, at der tages systematisk hensyn til integration af kønsaspektet på alle samarbejdsområder. Med hensyn til det ærede parlamentsmedlems spørgsmål, der specifikt drejer sig om en liste over de lande, der modtager støtte, og hvor standarden af de borgerlige rettigheder, der er tillagt kvinder, er lavere end for mænd, er Rådet ikke i besiddelse af en sådan liste.
SKRIFTLIG FORESPØRGSEL E-3528/01

af Christopher Huhne (ELDR) til Kommissionen

(8. januar 2002)

Om: Udgifter til privat finansiering af initiativer og partnerskaber mellem den offentlige og den private sektor

1. Vil Kommissionen oplyse hver enkelt medlemsstats årlige udgiftsforpligtelser til privat finansiering af initiativer og partnerskaber mellem den offentlige og den private sektor i de seneste fem år, samt til samtlige planlagte projekter?

2. Vil den endvidere oplyse, hvor stor en procentdel af BNP og af det forventede BNP disse forpligtelser udgør?

Svar afgivet på Kommissionens vegne af Pedro Solbes Mira

(26. februar 2002)

Kommissionen er ikke i besiddelse af de ønskede oplysninger.
SKRIFTLIG FORESPØRGSEL E-3488/01

af Christopher Heaton-Harris (PPE-DE) til Kommissionen

(8. januar 2002)

Om: Miljøet og EIB

Hvad mener Kommissionen om den oplysning, der er givet på Den Europæiske Investeringsbanks netside vedrørende miljøindvirkningen af deres projekter?

Svar afgivet på Kommissionens vegne af Margot Wallström

(14. februar 2002)

Kommissionen har forstået, at Den Europæiske Investeringsbank (EIB) har oprettet et netsted(1), hvor der gives begrænsede informationer vedrørende projekter, som forelægges EIB til finansiering.

Formålet hermed er øjensynligt at give alle interesserede parter et generelt overblik over alle vigtige aspekter af disse projekter, dvs. projektbeskrivelse, målsætninger samt miljøhensyn.

Anmodninger om yderligere informationer vedrørende disse aspekter kan som angivet på netstedet rettes til EIBs Informations- og Kommunikationsafdeling.

(1) http://www.europaworld.org/issue15/theeuropeaninvestmentbank291200.htm.
SKRIFTLIG FORESPØRGSEL P-3473/01

af Gerardo Galeote Quecedo (PPE-DE) til Kommissionen

(10. december 2001)

Om: Nyhederne på Euronews

Nyhedskanalen Euronews benævner i sine nyhedsudsendelser fortsat, selv i disse dage, terrororganisationen ETA som en separatistbevægelse.

Finder Kommissionen dette foreneligt med EU's grundlæggende principper og mål, særligt hvad angår forsvaret for friheden og respekten for menneskerettighederne?

Da fjernsynsstationen Euronews modtager EU-støtte, mener Kommissionen så ikke, at institutionerne har et ansvar for at overvåge og undgå, at der forekommer en uudtalt retfærdiggørelse af terrorismen, hvilket ellers kunne blive resultatet af Euronews omtale af terrororganisationen? Dette er i overensstemmelse med den dybeste respekt for ovennævnte tv-kanals medarbejderes ret til fri ytrings- og tankevirksomhed.

Samlet svarafgivet på Kommissionens vegne af Romano Prodipå skriftlige forespørgsler P-3466/01 og P-3473/01

(30. januar 2002)

Kommissionen deler fuldt og helt det ærede medlems bekymring over, at EuroNews i sine nyhedsudsendelser omtaler terrorbevægelsen ETA som en separatistbevægelse.

Selv om det er korrekt, at EuroNews modtager støtte fra Fællesskabets budget, vedrører den aftale, der er indgået mellem EuroNews og Kommissionen, som Europa-Parlamentet fuldt ud støttede, kun samproduktionen af en række informationsprogrammer om EU. Som i forbindelse med alle andre medieselskaber respekterer Kommissionen fuldt ud EuroNews redaktionelle frihed.

Kommissionen vil dog på sit næste møde med EuroNews, som Europa-Parlamentet som sædvanlig vil deltage i, henlede opmærksomheden på de spørgsmål, der stilles i denne forespørgsel.

Kommissionen vil endnu engang understrege, at den støtter bekæmpelsen af terrorisme, herunder ETA, således som den har demonstreret ved at lade kommissionsformand Romano Prodi deltage i offentlige begivenheder i solidaritet med ofrene for terrorisme og gennem adskillige offentlige udtalelser.
SKRIFTLIG FORESPØRGSEL E-1026/01

af Professor Sir Neil MacCormick (Verts/ALE) til Kommissionen

(30. marts 2001)

Om: Skiløb uden for pisterne

Der sker ofte ulykker med skiløbere, der løber uden for pisterne, selvom de er ledsaget af turledere. Vil Kommissionen på denne baggrund overveje muligheden af at tage sikkerhedsforholdene på skisportssteder op til fornyet behandling og eventuelt ønskeligheden af et direktiv, som fastlægger rammesikkerhedsstandarder i alle medlemsstater?

Svar afgivet på Kommissionens vegne af David Byrne

(21. juni 2001)

Der findes ingen fællesskabslovgivning om sikkerhed ved offpisteskiløb.

Kommissionen har ingen planer om at udarbejde et særligt forslag til direktiv om sikkerhedsstandarder for offpisteskiløb. Denne form for skiløb er blot en af mange sportsgrene og fritidsaktiviteter, som indebærer en vis risiko. Det vil ikke være fornuftig fællesskabspolitik at udstede flere sektordirektiver til imødegåelse af den type risiko.

Kommissionen har dog til hensigt at forelægge en meddelelse for Parlamentet og Rådet inden udgangen af 2001 om tjenesteydelsessikkerhed. I meddelelsen vil behovet for fællesskabsforanstaltninger blive analyseret, og Kommissionen vil foreslå hensigtsmæssige EU-initiativer. I meddelelsen vil turistaktiviteter blive sidestillet med andre tjenesteydelser. Men meningen med de eventuelle EU-initiativer om tjenesteydelsessikkerhed er, at de skal udgøre en rammelovgivning i stil med direktivet om produktsikkerhed i almindelighed og ikke specifikt omfatte enkelte aktiviteter. I øvrigt ville der af subsidiaritetshensyn formentlig ikke kunne gennemføres foranstaltninger såsom begrænset eller betinget adgang til offpisteskiløb.
SKRIFTLIG FORESPØRGSEL E-3428/01

af Giacomo Santini (PPE-DE) til Kommissionen

(21. december 2001)

Om: Overdreven kontrol af tunge køretøjer i Østrig

Lukningen af Gotthard-tunnellen som følge af ulykken den 15. oktober 2001 har medført, at en stor del af den tunge og lette trafik mod syd er blevet omledt via Østrig og Italien. I betragtning af den i forvejen meget problematiske situation for miljøet og færdslen på Brenner-motorvejen er beboerne og myndighederne i de områder, trafikken kører igennem, dybt bekymrede over stigningen i trafikken. Dette berettiger ikke den restriktive holdning, hvormed den østrigske regering og især politiet i Nordtyrol hindrer færdslen af de tunge (udenlandske) køretøjer, både når der kører ind og ud af Brenner-passet. Kontrollen

har karakter af en dybtgående og alt for langvarig teknisk inspektion af køretøjets mekaniske strukturer, akselbelastningen, komplicerede målinger af alle mulige detaljer, kontrol af det transporterede gods osv. Alle disse transaktioner forårsager en stort tidstab, der ofte kan gøres op i adskillige timer, med deraf følgende økonomiske tab og blokering af færdslen, for ikke at tale om den kraftige forurening som følge af køretøjernes udstødning og motorlarm.

Disse foranstaltninger er i strid med EU-traktaterne, som stadfæster retten til den frie bevægelighed for varer og tiltrædelsesaftalen undertegnet af Østrig. Den østrigske regering og Tyrol er før blevet idømt strenge sanktioner af De Europæiske Fællesskabers Domstol i Luxembourg på grund af tilsvarende kontroller samt anvendelse af vejafgifter, der blev anset for at være for store. Agter Kommissionen hurtigt at gribe ind for at undgå alvorlige skader og forbyde denne uacceptable forskelsbehandling i strid med traktaterne?

Svar afgivet på Kommissionens vegne af Loyola de Palacio

(8. februar 2002)

Kommissionen er orienteret om det nævnte problem med den væsentlige skærpelse af kontrollen af lastbilerne på den østrigske Brenner-motorvej, hvilket volder hindringer for vejtrafikken.

Den er ved at undersøge lovligheden af denne praksis i lyset af Rådets forordning (EF) nr. 2679/98 af 7. december 1998 om det indre markeds funktion med hensyn til den frie bevægelighed for varer mellem medlemsstaterne(1).

Den agter at tilse, at fællesskabsbestemmelserne på dette område overholdes.

(1) EFT L 337 af 12.12.1998.
SKRIFTLIG FORESPØRGSEL E-3650/01

af Cristiana Muscardini (UEN) til Rådet

(15. januar 2002)

Om: Somalia og foranstaltninger mod terrorisme

Som led i foranstaltningerne til bekæmpelse af terrorismen, er finansnetværket Al-Barakat blevet spærret for at forhindre den fundamentalistiske terrorisme i at råde over store finansielle midler til ulovlige formål. Dette finansnetværk anvendes imidlertid af somaliske indvandrere til at sende penge hjem til slægtninge i Somalia.

Vil Rådet oplyse, om det vil opfordre medlemsstaternes regeringer til at åbne en officiel kanal via de nationale kreditinstitutter, der i overensstemmelse med værtslandets lovgivning giver somaliske politiske flygtninge og indvandrere muligheden for at sende penge hjem til slægtninge i Somalia?

Svar

(25.-26. marts 2002)

Rådet har ikke drøftet det af det ærede medlem rejste spørgsmål om åbning af en officiel kanal, hvorigennem politiske flygtninge og emigranter fra Somalia, der har lovligt ophold i andre lande, kan sende penge tilbage til deres slægtninge i Somalia.
SKRIFTLIG FORESPØRGSEL E-2929/01

af Hiltrud Breyer (Verts/ALE) til Kommissionen

(24. oktober 2001)

Om: Svar på skriftlig forespørgsel 1569/01 om vurdering af farerne ved pyrotekniske genstand i EU

I svaret på skriftlig forespørgsel 1569/01(1) understreger Kommissionen betydningen af det første spørgsmål, men hvilke initiativer vil Kommissionen konkret tage for at afhjælpe de også efter Kommissionens opfattelse fremherskende mangler i anvendelsen af klasse 1.1. til 1.4. i FN/ADR-konventionen på anlæg til (midlertidig) oplagring af fyrværkeri?

1. Dette er især af betydning, da medlemsstaterne med vedtagelsen af dette system i Seveso-II-direktivet blev forpligtet til at anvende systemet på tilsvarende anlæg.

2. Indholdet af spørgsmål 1 gentages: hvilke muligheder ser Kommissionen for at supplere FN/ADR-testene med en test, hvorved genstandene i indelukket stand udsættes for ild, således at der tages hensyn til, at pyrotekniske genstande i overvejende grad transporteres og også oplagres i containere?

3. Kommissionen understreger med sit svar ligeledes betydningen af spørgsmål 2, men hvilke initiativer påtænker Kommissionen at tage for at afhjælpe de fremherskende misforhold?

4. Hvilke initiativer påtænker Kommissionen at tage for at sikre ensartede europæiske kriterier for indplacering af eksplosive genstande samt ensartede krav til anvendelsen heraf?

5. Endelig gentages indholdet af spørgsmål 2: Har Kommissionen mulighed for at stille krav til alle medlemsstater om, at de inden importen af eksplosionsfarlige genstande kontrollerer indplaceringen af disse ved hjælp af tests udført i laboratorier godkendt af Unionen?

(1) Se side 2.

Svar afgivet på Kommissionens vegne af Margot Wallström

(12. december 2001)

For at tage hensyn til det forhold, at meget fyrværkeri ikke blot transporteres, men også oplagres i kontainere, vil Kommissionen i nært samarbejde med medlemsstaterne undersøge, hvordan man kan fjerne de eventuelle svagheder og mangler, der findes i de nuværende afprøvningsprocedurer og -kriterier i klassifikationssystemet i De Forenede Nationer/Europa-aftalen om international transport af farligt gods ad vej (UN/ADR), herunder en test, hvor materialerne ville blive udsat for brand i et lukket miljø.

Som det allerede blev anført i svaret til det ærede medlems skriftlige forespørgsel E-1569/01(1), vil Kommissionen overveje, hvilke hensigtsmæssige foranstaltninger der kan sikre, at klassifikationen og mærkningen af sprængstoffer og fyrværkeriprodukter, navnlig dem der indføres fra tredjelande, foretages korrekt og derfor afspejler produkternes egentlige farepotentiel.

I denne sammenhæng fremhæver Kommissionen, at de vigtigste regler, herunder direktivet om varers sikkerhed generelt, er indført med Rådets direktiv 92/59/EØF(2), og at en af de største svagheder ligger i håndhævelsen. Håndhævelsens omfang i medlemsstaterne kan helt klart forbedres, således at indførsel af ukorrekt mærkede sprængstoffer fra tredjelande i fremtiden vil blive undgået.

(1) Se side 2.

(2) EFT L 228 af 11.8.1992.
SKRIFTLIG FORESPØRGSEL E-3282/01

af Laura González Álvarez (GUE/NGL) til Kommissionen

(27. november 2001)

Om: Miljøforurening i San Claudio (Oviedo Asturien)

Miljøorganisationen San Claudio Aire Limpio (Amascal) har ved forskellige myndigheder i Asturien anmeldt firmaet Indasa i San Claudio i Oviedo kommune i Asturien for luft- og jordforurening. Dette firma bruger skrot, malingrester, farvestoffer og smøreolier, der alt sammen betragtes som farligt affald, i deres smelteovn. Forureningen af luften og jorden med tungmetaller (bly, kadmium osv.) forårsaget af omtalte firma, som er beliggende ca. 300 meter fra et tætbefolket område, er i strid med de spanske bestemmelser, i henhold til hvilke denne form for industri skal ligge mindst 2 000 meter fra beboede områder, og får beboerne til at frygte for deres helbred og for områdets fremtid.

I 1966 vedtog Den Europæiske Union et rammedirektiv med henblik på at højne luftkvaliteten, og der er ligeledes vedtaget EU-lovgivning om de højest tilladte grænseværdier for emissioner i medlemsstaterne. Endvidere er der fastlagt grundlæggende principper for indsamling, bortskaffelse, genanvendelse og behandling af affald i direktiv 75/442/EØF(1), som er suppleret med direktiv 78/319/EØF(2) om giftigt og farligt affald og bortskaffelse heraf.

Følgende direktiver vil kunne finde anvendelse i dette tilfælde:

- direktiv 1999/30/EF(3) om luftkvalitetsgrænseværdier for svovldioxid, nitrogendioxid og nitrogenoxider, partikler og bly i luften

- direktiv 82/884/EØF(4) med senere ændringer om en grænseværdi for bly i luften

- direktiv 88/609/EØF(5) med senere ændringer om begrænsning af visse luftforurenende emissioner fra store fyringsanlæg

- direktiv 96/62/EF(6) om vurdering og styring af luftkvalitet.

Hvilke skridt agter Kommissionen at tage i denne sag for at sikre en korrekt anvendelse af gældende EU-lovgivning?

(1) EFT L 194 af 25.7.1975, s. 39.

(2) EFT L 84 af 31.3.1978, s. 43.

(3) EFT L 163 af 29.6.1999, s. 41.

(4) EFT L 378 af 31.12.1982, s. 15.

(5) EFT L 336 af 7.12.1988, s. 1.

(6) EFT L 296 af 21.11.1996, s. 55.

Svar afgivet på Kommissionens vegne af Margot Wallström

(25. januar 2002)

Kommissionen er bekendt med de nævnte forhold efter at have modtaget en klage desangående.

Det skal understreges, at Kommissionen som led i behandlingen af denne klage har henvendt sig til de spanske myndigheder og anmodet om deres bemærkninger til anvendelsen af de EU-miljøbestemmelser, der måtte gælde i det foreliggende tilfælde.

Svaret fra de spanske myndigheder er netop tilgået Kommissionen og er ved at blive analyseret. Hvorom alting er, vil Kommissionen i sin egenskab af traktaternes vogter træffe alle de nødvendige forholdsregler for at sikre, at fællesskabslovgivningen overholdes.

Kommissionen skal ikke undlade at oplyse det ærede medlem om resultatet af sagsbehandlingen.
SKRIFTLIG FORESPØRGSEL E-3664/01

af Proinsias De Rossa (PSE) til Kommissionen

(15. januar 2002)

Om: Økonomiske midler til kampagne vedrørende europæisk politik for fødevaresikkerheden

Vil der blive ydet midler til den europæiske sammenslutning af fagforeninger inden for fødevarer, landbrug og turisme til gennemførelse af fagforeningernes oplysningskampagne, der har til formål at oplyse deres medlemmer om de vigtigste fødevareprojekter og -mål inden for den europæiske politik for fødevaresikkerhed?

Svar afgivet på Kommissionens vegne af David Byrne

(18. februar 2002)

Kommissionen udsendte en indkaldelse af bud i alle medlemsstaterne vedrørende gennemførelse af en oplysningskampagne om fødevarer for forbrugerne.

Efter analysen af de indkomne bud blev der i hver medlemsstat udvalgt en organisation, der skal gennemføre denne kampagne i overensstemmelse med de kriterier, der var opstillet i indkaldelsen af bud.

Den Europæiske Sammenslutning af Fagforeninger inden for Fødevarer, Landbrug og Turisme indsendte ingen ansøgning til denne forbrugeroplysningskampagne. Derfor vil dens aktiviteter på fødevareområdet ikke modtage støtte.
SKRIFTLIG FORESPØRGSEL E-2641/01

af Anna Karamanou (PSE) til Kommissionen

(28. september 2001)

Om: De islamistiske talibaners arrestation af otte udlændinge i Afghanistan

Siden den 5. august har styrker tilhørende det fanatiske islamistiske talibanstyre holdt otte udlændinge fængslet (4 tyskere, 2 australiere og 2 amerikanere) og 16 afghanere. De er medlemmer af ngo'en Shelter Now International og anklages for at have forsøgt at omvende muslimer til kristendommen, samtidig med at hundredevis af medlemmer af internationale humanitære organisationer arbejder for at hjælpe mange tusinde civile afghanere med at overleve borgerkrigen. Ifølge islamisk lov, sharia, risikerer de fængslede at blive dømt til døden.

Hvilke foranstaltninger har Kommissionen til hensigt at træffe, og hvilke skridt og diplomatiske initiativer vil den iværksætte for at få det islamiske styre til at garantere de udenlandske fangers sikkerhed og respekten for deres menneskerettigheder og for at lægge pres på Afghanistans illegale regering, så at den retter sig efter international lov og respekterer religionsfriheden, udtryksfriheden og retten til fri vilje?

Svar afgivet på Kommissionens vegne af Christopher Patten

(24. oktober 2001)

De tre regeringer, der direkte er berørt af retssagen mod otte udenlandske hjælpearbejdere i Kabul, har meddelt det internationale samfund, at de for øjeblikket foretrækker at behandle spørgsmålet på bilateralt plan.

Kommissionen respekterer denne holdning fuldt ud. Den er sammen med andre partnere i EU parat til at gribe ind, hvis den tyske, den australske eller den amerikanske regering udtrykker ønske herom.

Det ærede medlem vil være klar over, at Kommissionen i spørgsmål som forholdet til det nuværende styre i Kabul samarbejder med medlemsstaterne. I denne forbindelse har den vedtaget en fælles holdning om Afghanistan (2001/56/CFSP) den 22. januar 2001(1), hvor et af EU's mål i Afghanistan er at fremme respekt for folkeretten og menneskerettigheder, herunder rettigheder for kvinder og børn.

Ved den fælles holdning har EU pålagt en våbenembargo for hele Afghanistan og bestyrket sanktionerne over for Taliban-styret i henhold til FN's Sikkerhedsråds resolution 1267 og 1333.

(1) EFT L 21 af 23.1.2001.
SKRIFTLIG FORESPØRGSEL E-3613/01

af Anna Karamanou (PSE) til Rådet

(9. januar 2002)

Om: Ulovligt salg og udnyttelse af børn i Albanien

Ifølge oplysninger fra det albanske justitsministerium er 4 000 børn i 1992-2000 blevet ofre for organiseret kriminalitet i Albanien. Disse børn er på ulovlig vis blevet transporteret til hovedsagelig de vestlige lande med det formål at blive solgt til børneprostitution, tiggeri og i visse tilfælde med henblik på handel med organer.

Vil Rådet med det størst mulige bidrag fra Europol og i nært samarbejde med de albanske, italienske og græske myndigheder træffe koordinerede foranstaltninger med henblik på at sætte en stopper for disse aktiviteter med ulovligt salg og udnyttelse af børn, og hvornår agter Rådet at træffe afgørelse i forbindelse med det forslag til rammeafgørelse om bekæmpelse af seksuel udnyttelse af børn og børnepornografi, som Europa-Parlamentet godkendte i sin lovgivningsmæssige beslutning vedtaget den 12. juni 2001(1)?

(1) Vedtagne tekster af 12. juni 2001.

Svar

(25.-26. marts 2002)

Det ærede medlem henvises venligst til svaret på hendes mundtlige forespørgsel nr. H-0626/01, hvori Rådet mindede om, at det bekæmpede denne udnyttelse inden for Den Europæiske Unions område, men at det ikke kunne gøre det uden for dette område.

Det forslag til Rådets rammeafgørelse om bekæmpelse af seksuel udnyttelse af børn og børnepornografi, som det ærede medlem henviser til, behandles fortsat. På samlingen i Rådet [i dets sammensætning Retlige og indre anliggender samt civilbeskyttelse] den 6. og 7. december 2001 blev der opnået bred enighed om definitioner og om, hvilken adfærd der skal gøres strafbar. Drøftelserne fortsættes på dette grundlag og skulle i nær fremtid kunne føre til politisk enighed.
SKRIFTLIG FORESPØRGSEL E-3298/01

af Jonas Sjöstedt (GUE/NGL) til Kommissionen

(28. november 2001)

Om: Inddragelse af EU-støtte på grund af vanrøgt af dyr

Det har i Sverige vakt opmærksomhed, at ejere af dyr, som vanrøgter disse, ikke desto mindre har modtaget millionbeløb i støtte fra EU. Disse beløb kan ikke kræves tilbagebetalt, da bestemmelserne for de mest almindelige former for husdyrstøtte ikke indeholder krav om, hvordan dyrene skal behandles.

Påtænker Kommissionen at udarbejde et forslag om betingelser for dyrehold, for at der kan udbetales støtte, eller vil Kommissionen foreslå, at støttereglerne kobles sammen med de nationale bestemmelser om dyrebeskyttelse?

Samlet svarafgivet på Kommissionens vegne af Franz Fischlerpå skriftlige forespørgsler E-3298/01 og P-3352/01

(15. januar 2002)

Kommissionen er klar over det problem, som det ærede medlem påpeger. Det skal bemærkes, at der i den protokol om dyrebeskyttelse og dyrevelfærd, der er knyttet til Amsterdam-traktaten(1), er fastsat, at når Fællesskabets politik inden for landbrug fastlægges og gennemføres, tager Fællesskabet og medlemsstaterne fuldt hensyn til dyrs velfærd.

Støtten til de enkelte landmænd udbetales af de nationale myndigheder, da udbetalingen henhører under medlemsstaternes kompetence. Kommissionen har derfor ingen praktisk indflydelse på de enkelte sager.

Med hensyn til skriftligt spørgsmål E-3298/01 kan Kommissionen ikke svare detaljeret, da det ærede medlem henviser til EU-støtte generelt.

Med hensyn til direkte støtte til landbrugere kan flere krav stilles ud fra retsgrundlaget:

- For det første skal støttemodtageren med hensyn til udligningsgodtgørelse i ugunstigt stillede områder for at opnå støtte efter artikel 14, stk. 2, i forordning (EF) nr. 1257/1999(2) følge normal god landbrugspraksis, der nærmere skal defineres af medlemsstaten.

- For det andet er det op til medlemsstaterne efter artikel 3 i forordning (EF) nr. 1259/1999(3) i forbindelse med direkte støtte under den fælles landbrugspolitik at træffe de miljøforanstaltninger, de finder hensigtsmæssige i betragtning af situationen med hensyn til den anvendte landbrugsjord eller den pågældende produktion, og som afspejler de potentielle miljøvirkninger. Disse foranstaltninger kan bl.a. omfatte generelle obligatoriske miljøkrav og særlige miljøkrav, der udgør en betingelse for direkte betalinger. Dyrevelfærd er dog ikke udtrykkeligt nævnt i Rådets forordning.

- Endelig giver artikel 33, ellevte led, i forordning (EF) nr. 1257/1999 medlemsstaterne mulighed for at forbedre dyrevelfærden.

(1) EFT C 340 af 10.11.1997.

(2) EFT L 160 af 26.6.1999.

(3) EFT L 160 af 26.6.1999.